Einde van staking ‘goeie nuus vir mynbou’ | Netwerk24
Deur Elvira Wood 18 April 2019 11:10
Die besluit deur die mynwerkersvakbond Amcu om sy staking by Sibanye-Stillwater se goudmyne te beëindig word uit alle oorde verwelkom.
Amcu en Sibanye-Stillwater het Woensdagmiddag laat aangekondig Amcu het tóg ingestem om die loonaanbod te aanvaar wat aan ander vakbonde gemaak is.
Amcu se lede het vyf maande lank by Sibanye-Stillwater se goudmyne gestaak.
Ander vakbonde het voorheen ’n salarisverhoging van R650 vir die eerste jaar, R700 vir die tweede jaar en R825 vir die derde jaar aanvaar.
Amcu wou egter salarisse tot ’n minimum van R12 500 verhoog met ’n verdere verhoging van R1 000 per jaar vir die volgende drie jaar.
Gwede Mantashe, minister van minerale bronne, sê Donderdag in ’n verklaring hy verwelkom dié besluit.
Mantashe sê die besluit is goeie nuus vir ’n sektor waar stabiliteit dringend nodig is.
“Ons moet nooit moeg word daarvoor om ’n bevorderlike omgewing te skep vir betekenisvolle, kollektiewe bedingingsonderhandelings nie,” sê Mantashe.
Die vakbond Solidariteit het ook die besluit verwelkom.
Gideon du Plessis, hoofsekretaris van Solidariteit, sê in ’n verklaring die vakbond is dankbaar dat die maatskappy sy belofte gestand gedoen het om nie die vakbonde (Solidariteit, die National Union of Mineworkers en Uasa), wat tydens die aanvanklike onderhandelinge die loonooreenkoms geteken het, se regte en posisie in die skikkingsooreenkoms met Amcu te ondermyn nie.
Solidariteit doen ook ’n beroep op Sibanye-Stillwater om die tientalle gesinne wie se huise gedurende die staking afgebrand is, werkers wie se motors beskadig is, werkers wat ernstige beserings opgedoen het, en veral die gesinne wat ’n geliefde aan die dood moes afstaan weens die staking, finansieel, emosioneel en op enige toepaslike wyse te ondersteun.
Meer oor: Sibanye-Stillwater | Gwede Mantashe | Staking | Mynboubedryf | Mynbou | Amcu
Donker wolk hang oor ekonomie